CELEX: 32017R1422
Language: sk
Date: 2017-08-04 00:00:00
Title: Vykonávacie nariadenie Komisie (EÚ) 2017/1422 zo 4. augusta 2017, ktorým sa určuje referenčné centrum Európskej únie zodpovedné za vedecký a technický prínos k harmonizácii a zlepšeniu metód kontroly úžitkovosti a genetického hodnotenia čistokrvných plemenných zvierat druhov hovädzieho dobytka (Text s významom pre EHP )

5.8.2017   
            
            
               SK
            
            
               Úradný vestník Európskej únie
            
            
               L 204/78
            
         VYKONÁVACIE NARIADENIE KOMISIE (EÚ) 2017/1422
   zo 4. augusta 2017,
   ktorým sa určuje referenčné centrum Európskej únie zodpovedné za vedecký a technický prínos k harmonizácii a zlepšeniu metód kontroly úžitkovosti a genetického hodnotenia čistokrvných plemenných zvierat druhov hovädzieho dobytka
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1012 z 8. júna 2016 o zootechnických a genealogických podmienkach na plemenitbu čistokrvných plemenných zvierat, hybridných plemenných ošípaných a ich zárodočných produktov a na obchodovanie s nimi a ich vstup do Únie a ktorým sa mení nariadenie (EÚ) č. 652/2014, smernice Rady 89/608/EHS a 90/425/EHS a zrušujú určité akty v oblasti plemenitby zvierat („nariadenie o plemenitbe zvierat“) (1), a najmä na jeho článok 29 ods. 1,
   keďže:
   
               (1)
            
            
               počas zasadnutia pracovnej skupiny Komisie pre zootechniku 15. novembra 2016 sa odborníci z členských štátov vyjadrili, že je naďalej potrebné podporovať harmonizáciu a zlepšenie metód kontroly úžitkovosti a genetického hodnotenia čistokrvných plemenných zvierat druhov hovädzieho dobytka používaných chovateľskými organizáciami alebo tretími stranami, ktoré boli nimi poverené.
            
         
               (2)
            
            
               Na základe výzvy Komisie prebehla v súlade s článkom 29 ods. 3 nariadenia (EÚ) 2016/1012 verejná súťaž na výber a určenie referenčného centra Európskej únie zodpovedného za vedecký a technický prínos k harmonizácii a zlepšeniu metód v súvislosti s čistokrvnými plemennými zvieratami druhov hovädzieho dobytka.
            
         
               (3)
            
            
               Hodnotiaca a výberová komisia, ktorá bola vymenovaná na tento účel, dospela k záveru, že centrum „Interbull Centre“ spĺňa požiadavky stanovené v bode 1 prílohy IV k nariadeniu (EÚ) 2016/1012 a mohlo by byť zodpovedné za úlohy stanovené v bode 2 uvedenej prílohy.
            
         
               (4)
            
            
               „Interbull Centre“ by preto malo byť určené ako referenčné centrum Európskej únie zodpovedné za vedecký a technický prínos k harmonizácii a zlepšeniu metód kontroly úžitkovosti a genetického hodnotenia čistokrvných plemenných zvierat druhov hovädzieho dobytka. Poverenie sa musí pravidelne prehodnocovať v súlade s článkom 29 ods. 3 nariadenia (EÚ) 2016/1012.
            
         
               (5)
            
            
               Toto nariadenie by malo byť uplatniteľné od 1. novembra 2018 v súlade s dátumom uplatňovania stanoveným v článku 69 nariadenia (EÚ) 2016/1012.
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho zootechnického výboru,
            
         PRIJALA TOTO NARIADENIE:
   Článok 1
   Ako referenčné centrum Európskej únie zodpovedné za vedecký a technický prínos k harmonizácii a zlepšeniu metód kontroly úžitkovosti a genetického hodnotenia čistokrvných plemenných zvierat druhov hovädzieho dobytka je určené toto stredisko:
   
               Interbull Centre
            
         
               Department of Animal Breeding and Genetics
            
         
               Swedish University of Agricultural Science – SLU
            
         
               Ulls väg 26
            
         
               Box 7023
            
         
               SE-750 07 Uppsala
            
         
               Švédsko
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. novembra 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. augusta 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 171, 29.6.2016, s. 66.